EFF-dreigemente teen Gordhan na subkomitee verwys | Netwerk24
EFF-dreigemente teen Gordhan na subkomitee verwys
Deur Llewellyn Prince 16 Julie 2019 20:16
Die verslag oor 'n groep EFF-LP's se ontwrigting van Pravin Gordhan, minister van openbare ondernemings se begrotingsrede verlede week, is deur die parlement na 'n spesiale subkomitee verwys.
Die subkomitee oor die fisiese verwydering van LP's uit die Nasionale Vergadering (NV) moet nou binne 10 dae vorendag kom met hul bevindinge en aanbevelings doen.
Pravin GordhanFoto: WITNESSMEDIA
Die voorval die afgelope Donderdag waarin 'n groep EFF-LP's die begin van Gordhan se begrotingsrede in chaos gedompel het toe hulle gedreig het om hom fisiek aan te rand, is sedertdien wyd deur politieke partye en burgerlike organisasies veroordeel.
Die EFF-LP's se optrede was glo uit protes nadat die openbare beskermer se onlangse verslag bevind het dat Gordhan destyds in sy hoedanigheid as kommissaris van die Suid-Afrikaanse Inkomstediens toestemming gegee het vir 'n onwettige ondersoekeenheid.
Ander LP's en parlementêre veiligheidsbeamptes moes tydens die voorval tussenbeide tree en die groep EFF-LP's uit die parlement verwyder.
Thandi Modise, NV-speaker, het Dinsdag in 'n verklaring gesê die aangeleentheid is na die subkomitee verwys nadat sy 'n opsomming oor die gebeure van 11 Julie van Matlala Boroto, die voorsittende beampte tydens die debat, ontvang het.
Volgens Modise sal die subkomitee nie 'n tugverhoor hou nie, maar sal nadat dit die kwessie oorweeg het binne tien dae met hul bevindings en aanbevelings aan die parlement se reëlskomitee verslag doen.
"Die reëlskomitee sal die gepaste koers van optrede aan die hand van die subkomitee se verslag, bepaal," het Modise gesê.